b"\n_START_ARTICLE_\nPavell\xc3\xb3 de la Companyia Transatl\xc3\xa0ntica\n_START_SECTION_\nHist\xc3\xb2ria i descripci\xc3\xb3\n_START_PARAGRAPH_\nL'Exposici\xc3\xb3 Universal de 1888 va ser un gran esdeveniment urban\xc3\xadstic i social gr\xc3\xa0cies al qual es va urbanitzar una gran extensi\xc3\xb3 de terreny que comprenia des del parc de la Ciutadella \xe2\x80\x94despr\xc3\xa9s de l'enderrocament de la fortalesa militar i la cessi\xc3\xb3 dels terrenys a la ciutat el 1869\xe2\x80\x94 fins a la Barceloneta, i es van millorar infraestructures en tota la ciutat. L'exposici\xc3\xb3 es va poder veure des de l'11 d'abril fins al 9 de desembre de 1888, i va comptar amb l'assist\xc3\xa8ncia de dos milions de visitants. Estava formada per diversos edificis oficials i nombrosos pavellons, amb una \xc3\xa0mplia representaci\xc3\xb3 internacional i de les principals empreses de la Ciutat Comtal. Despr\xc3\xa9s del seu tancament van quedar empeus diversos edificis, com el castell dels Tres Dragons (actual Museu de Zoologia), l'Hivernacle i l'Umbracle, aix\xc3\xad com l'Arc de Triomf que servia d'entrada a l'exposici\xc3\xb3 i el monument a Colom. Tamb\xc3\xa9 es van construir altres edificis com el Palau de Just\xc3\xadcia, el mercat del Born i la seu de Correus. Amb aquesta celebraci\xc3\xb3, Barcelona va aprendre que l'organitzaci\xc3\xb3 de grans esdeveniments internacionals no nom\xc3\xa9s li facilitava la urbanitzaci\xc3\xb3 de la ciutat, sin\xc3\xb3 que li reportava multitud de visitants i projecci\xc3\xb3 internacional. D'altra banda, el certamen va ser el punt de partida del modernisme catal\xc3\xa0, el nou estil que va dominar el panorama art\xc3\xadstic entre finals del segle\xc2\xa0xix i comen\xc3\xa7aments del xx. _NEWLINE_El Pavell\xc3\xb3 de la Companyia Transatl\xc3\xa0ntica es trobava en la Secci\xc3\xb3 Mar\xc3\xadtima, uns terrenys situats al costat del mar, units al parc de la Ciutadella pel recentment constru\xc3\xaft pont de la Mar\xc3\xadtima, que salvava les l\xc3\xadnies de ferrocarril que connectaven Barcelona amb el nord. Altres pavellons d'aquesta secci\xc3\xb3 van ser els d'Administraci\xc3\xb3 Militar, Asil Naval, Salvament de n\xc3\xa0ufrags, Efectes Navals, Mineria, Electricitat i la Vaqueria Su\xc3\xafssa, actualment una escola. Tanmateix, al passeig de Colom es va erigir l'Hotel Internacional, obra de Llu\xc3\xads Dom\xc3\xa8nech i Montaner, enderrocat despr\xc3\xa9s de la finalitzaci\xc3\xb3 de l'Exposici\xc3\xb3._NEWLINE_La Companyia Transatl\xc3\xa0ntica era propietat d'Antonio L\xc3\xb3pez y L\xc3\xb3pez, marqu\xc3\xa8s de Comillas, un empresari i banquer c\xc3\xa0ntabre que va fer la seva fortuna a Cuba. Dedicada al transport mar\xc3\xadtim, cobria diverses rutes amb Am\xc3\xa8rica, \xc3\x80frica i Filipines, i tenia la seva seu a Santander, tot i que a Barcelona tenia una important delegaci\xc3\xb3. Antonio L\xc3\xb3pez era sogre d'Eusebi G\xc3\xbcell, el mecenes de Gaud\xc3\xad, fet pel que probablement l'arquitecte va rebre aquest enc\xc3\xa0rrec. _NEWLINE_El pavell\xc3\xb3 constru\xc3\xaft per Gaud\xc3\xad tenia un precedent immediat en un altre promogut per la naviliera per l'Exposici\xc3\xb3 Mar\xc3\xadtima de Cadis de 1887, obra del mestre d'obres murci\xc3\xa0 Adolfo Garc\xc3\xada Cabezas. Tot i que seguia un esquema similar, el seu equivalent a Barcelona va presentar notables difer\xc3\xa8ncies, degut sens dubte a la intervenci\xc3\xb3 gaudiniana. El pavell\xc3\xb3 gadit\xc3\xa0 mesurava 30 x 14 m, i tenies tres salons, un de central i dos als costats de forma poligonal, aix\xc3\xad com una torre amb c\xc3\xbapula coberta de teules d'escata de peix confeccionades en taulell policrom. L'interior estava inspirat en les cabines de vaixell. En canvi, el pavell\xc3\xb3 barcelon\xc3\xad, tot i que inspirat en l'anterior \xe2\x80\x94el diari La Ilustraci\xc3\xb3n ho va definir com \xc2\xabel caf\xc3\xa8 \xc3\xa0rab que tant va cridar l'atenci\xc3\xb3 en l'exposici\xc3\xb3 de Cadis\xc2\xbb\xe2\x80\x94, presentava nombroses variacions: Gaud\xc3\xad va dissenyar el pavell\xc3\xb3 en estil nassarita granad\xc3\xad, amb arcs de ferradura i decoraci\xc3\xb3 d'estuc. Va canviar el cos d'entrada i el p\xc3\xb2rtic, i va afegir quatre torres; tamb\xc3\xa9 va incorporar unes persianes basculants de fusta entre gallardets que van donar un aspecte totalment nou a la construcci\xc3\xb3. El p\xc3\xb2rtic d'entrada estava inspirat en el pati dels Lleons de l'Alhambra de Granada. Les torres, semblants a minarets, estaven adornades amb arabescs i coronades per una doble cornisa de perm\xc3\xb2dols i merlets. La fa\xc3\xa7ana es completava amb una s\xc3\xa8rie de m\xc3\xa0stils amb gallardets i persianes de gelosia, similars a les dissenyades per Gaud\xc3\xad per la finca G\xc3\xbcell i la casa Vicens. _NEWLINE_Per a l'Exposici\xc3\xb3 Universal Gaud\xc3\xad va rebre tamb\xc3\xa9 de part de l'Ajuntament de Barcelona l'enc\xc3\xa0rrec de la restauraci\xc3\xb3 del Sal\xc3\xb3 de Cent i de l'Escala d'Honor de la Casa de la Ciutat, juntament amb la realitzaci\xc3\xb3 d'una butaca per a la reina regent Maria Cristina; del projecte solament es va dur a terme la butaca que l'alcalde Francesc de Paula Rius i Taulet va regalar a la reina."